«Ո՞վ է խախտել սահմանադրական կարգը». հարցական այս խմբագրականում «Առավոտ» թերթը խտացրել է. - «Երբ մեր քաղաքացիներն օգտվում են հավաքներ եւ ցույցեր անելու իրենց սահմանադրական իրավունքից, ստացվում է՝ այդպիսով խախտում են երկրի սահմանադրական կարգը: Ինչի համար եւ պիտի պատժվեն: Այսպես են մտածում մեր իշխանությունները: Մյուս կողմից, Ռուսաստանի նախագահ Պուտինը, օրինակ, ի՛ր երկրի «Հավաքների, հանրահավաքների, ցույցերի, երթերի եւ պիկետների» մասին օրենքի կառավարական նախագծի մասին ասել է. «Այդ ու՞մ է այսօր, մեր իրականության պայմաններում հարկավոր սահմանափակել մեր քաղաքացիների հանրահավաքներ ու երթեր կազմակերպելու ազատությունը: Դրա հետ կապված ոչ մի անառողջ սահմանափակում չպետք է լինի»: «Առավոտ»-ը մատնանշում է եւ Արեւմուտքից, մասնավորապես, Եվրախորհրդի գլխավոր քարտուղար Վալտեր Շվիմմերի հայտարարությունը՝ Հայաստանում ժողովրդավարության նահանջ թույլ չտալու անհրաժեշտության մասին. - «Պրն Շվիմմերը ստիպված է եղել հիշեցնել, որ «ժողովրդավարության պայմաններում մարդիկ իրավունք ունեն հավաքվել եւ ներկայացնել իրենց հայացքները, եթե անգամ դրանք քննադատություն են պարունակում կառավարության եւ նախագահի հասցեին»: